Honda Zoomer (Ruckus)
**Honda Zoomer NPS50** on Honda Motor Companyn valmistama skootteri, joka esiteltiin Japanissa 1. kesäkuuta 2001. Mopediluokkaan sijoittuva Zoomer on osa Hondan N-projektia (*New Project*), jonka piiriin on kerätty nuoria ennakkoluulottomia suunnittelijoita. Sama ryhmä suunnitteli Honda Apen.

Yhdysvalloissa ja Kanadassa Zoomeria markkinoidaan nimellä *Ruckus*. 2005−2006 oli tuotannossa eri rungolle rakennettu isompi rinnakkaismalli, 250 cm³ *Big Ruckus*.

Mallin kehitys
--------------

Honda Zoomer ja Metropolitan (CHF50) on rakennettu yhteiselle alustalle.
Zoomerin alusta ja moottori ovat yhteisiä Hondan Crea Scoopy -skootterin kanssa (Metropolitan). Minimalistinen ulkoinen olemus on pysynyt mallin esittelystä lähtien muuttumattomana, mutta väritys on vaihdellut vuosittain, ja moottoritekniikkaan on tehty uudistuksia. 2001–2005 tuotetuissa malleissa oli moottorin kampikammion suunnittelussa ominaisuus, joka johti öljyn kontaminoitumiseen ja mahdollisesti ennenaikaiseen laakerivikaan. Oire esiintyi myös samaa GET 2 -moottoria käyttävässä Metropolitanissa. Vuonna 2006 kampikammion tuuletusta parannettiin. Japanin ja Euroopan markkinoilla myytävät Zoomerit on varustettu polttoaineen suihkutuksella, mutta Pohjois-Amerikan malleissa käytetään kaasutinta. Euroopan malleissa on vuodesta 2005 alkaen ollut neliventtiilikansi.

Ominaisuudet
------------

Kahdennetut ajovalot
Hallintalaitteet
Teräsputkesta ja alumiinista koottu runko on koteloimaton ja avoin. Off-road -tyyppiset renkaat ovat huomiota herättävän pulleat. Neste- ja puhallinjäähdytteinen nelitahtimoottori edustaa tekniikkaa, jossa huomiota on kiinnitetty päästöihin ja kulutukseen. 

Moottorissa on Hondan patentoitu PGM-FI -polttoaineensuihkutus, mutta jarruissa on tyydytty vanhahtaviin rumpuihin. Kiihtyvyys ja huippunopeus ovat vaatimattomat verrokkiryhmäänkin suhteutettuina. Skootterissa on kirkkaat kahdennetut ajovalot ja jalkatilan lattiaan sijoitettu polttoainesäiliö, jonka vetoisuus on viisi litraa. Käyttösäde on yhdellä tankkauksella noin 200 kilometriä. Matala painopiste ja istuinkorkeus helpottavat käsittelyä. Käynnistyksestä vastaa vaihtovirtalaturi (ACG), joka korvaa perinteisen starttimoottorin. Äänettömästi toimivaa ACG:tä täydentää variaattorikoppaan kiinnitetty poljin. Kompakti moottoripaketti sisältää integroidun jäähdyttimen.

Zoomerissa ei ole vakiona lainkaan lukittavaa säilytystilaa, mutta istuimen alla on paikka, jonne voi työntää pehmeän laukun tai repun ajon ajaksi. Lisävarustevalikoima ja kustomointimahdollisuudet ovat laajat. Hondalta on saatavilla peräteline, selkänoja ja tavaralokero.

Tekniset tiedot (2008)
----------------------

Maastokuvioiset renkaat sopivat talvikäyttöön.
**Moottori**

* tyyppi: nestejäähdytetty yksisylinterinen nelitahtimoottori, 4 venttiiliä, katalysaattori
* iskutilavuus: 49 cm³
* poraus ja isku: 38 x 44 mm
* puristussuhde: 12,0 : 1
* polttoaineensyöttö: suihkutus PGM-FI
* teho: 3 kW (4,1 hv) / 7500 rpm
* vääntö: 4,5 Nm / 5000 rpm
* sytytys: CDI
* käynnistys: sähkö- ja poljinkäynnistys

**Renkaat ja jarrut**

* renkaat edessä: 120/90-​10 57J
* renkaat takana : 130/90-​10 61J
* ripustus / iskunvaimennus edessä: 27 mm teleskooppi, 49 mm liike
* ripustus / iskunvaimennus takana: yksipuolinen keinuhaarukka, kierrejousi, 65 mm liike
* jarrut edessä: rumpu 95 mm
* jarrut takana: rumpu 95 ​mm

**Mitat ja paino**

* pituus: 1,860 mm
* leveys: 735 mm
* korkeus: 1,025 mm
* akseliväli: 1,255 mm
* istumakorkeus: 735 mm
* maavara: 145 mm
* polttoainesäiliön tilavuus: 5 litraa (jalkatilassa)
* paino ajokunnossa: 89 kg
* yhteispaino kuormattuna 201 kg
* suurin sallittu kuorma 112 kg

Lähteet
-------

1. ↑   Hondan lehdistötiedote 22.5.2001, haettu 11.5.2008 Honda Motor Co. Ltd. today announced the June 1, 2001 release of the "Zoomer," a new scooter powered by a quiet, fuel efficient, low emission 50cc liquid-cooled 4-stroke engine and featuring a playful uncowled "naked" design. The Zoomer is the second product to be created by Honda's N Project\* development team (after the Ape motorcycle), and as such features styling and design crafted specifically to appeal to the sensibilities of younger riders favoring a stronger, more distinctive personality and character.
2. ↑  Motor Scooter Guide: Honda Big Ruckus PS250 (Dan Durston, 2009) (Arkistoitu – Internet Archive) Viitattu 27.2.2010
3. ↑  Motor Scooter Guide: Honda Ruckus NPS50 (Dan Durston, 2009) (Arkistoitu – Internet Archive) Viitattu 27.2.2010
4. ↑  Motorcycle USA: 2009 Honda Ruckus Scooter Review (Bart Madson, 25.6.2009) (Arkistoitu – Internet Archive) Viitattu 27.2.2010
5. ↑  Honda UK: 2009 Accessories Zoomer[vanhentunut linkki] Viitattu 27.2.2010

Aiheesta muualla
----------------

CommonsCommons
Wikimedia Commonsissa on kuvia tai muita tiedostoja aiheesta **Honda Zoomer**.
* Hondan saksalaiset sivut (Arkistoitu – Internet Archive)(saksaksi)
* Honda Amerikka: Ruckus (Arkistoitu – Internet Archive)(englanniksi)
* Ruckus Riders(englanniksi)
* Motor Scooter Guide: Honda Ruckus (NPS50) (Arkistoitu – Internet Archive)(englanniksi)
* Zoomerin suomalaiset markkinointisivut